Il-Kunsill żied ħames persuni mal-lista ta' dawk soġġetti għal miżuri restrittivi minħabba azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna. Dawn ġew elenkati minħabba l-involviment tagħhom fl- organizzazzjoni tal-elezzjonijiet presidenzjali Russi tat-18 ta' Marzu 2018 , u b'hekk appoġġaw b'mod attiv u implimentaw politiki li jdgħajfu l-integrità territorjali, is-sovranità u l-indipendenza tal-Ukrajna. Il-ħames individwi għandhom pożizzjonijiet ta' responsabbiltà fil-kummissjonijiet elettorali tal-Krimea u Sevastopol. Il-miżuri jikkonsistu fi projbizzjoni ta' safar u ffriżar tal-assi. Id-deċiżjoni ġġib l-għadd totali ta' individwi elenkati mill-UE għal 155. Barra minn hekk, l-UE ffriżat l-assi ta' 38 entità taħt dan ir-reġim ta' sanzjonijiet. L-atti legali, inkluż l-ismijiet tal-persuni kkonċernati, huma disponibbli fil-Ġurnal Uffiċjali tal-UE tal-14 ta' Mejju 2018. Miżuri oħra tal-UE fis-seħħ b'reazzjoni għall-kriżi fl-Ukrajna jinkludu: sanzjonijiet ekonomiċi mmirati lejn setturi speċifiċi tal-ekonomija Russa, attwalment fis-seħħ sal-31 ta' Lulju 2018; miżuri restrittivi b'reazzjoni għall-annessjoni illegali tal-Krimea u Sevastopol, limitati għat-territorju tal-Krimea u Sevastopol, attwalment fis-seħħ sat-23 ta' Ġunju 2018. Il-Ġurnal Uffiċjali tal-Unjoni Ewropea Ħarsa Ġenerali lejn il-miżuri restrittivi tal-UE b'rispons għall-kriżi fl-Ukrajna